Predkladacia správa

Materiál je predkladaný na rokovanie vlády SR z vlastnej iniciatívy. Návrh vychádza z požiadaviek financujúcich bánk, podmieňujúcich finančné transakcie v prospech Železníc SR ich zabezpečením štátnou zárukou. 
Potreba prefinancovania potrieb Železníc SR formou úverov zabezpečovaných štátnou zárukou bola v predchádzajúcich obdobiach niekoľkokrát predmetom rokovania vlády SR. 
Výkony vo verejnom záujme v železničnej osobnej doprave uzatvárané medzi štátom a Železnicami SR od roku 1994 neboli v jednotlivých rokoch plne prefinacovávané prostriedkami zo štátneho rozpočtu. Nedostatok finančných prostriedkov z tohoto titulu Železnice SR zabezpečovali z prostriedkov voľného finančného trhu Sk (prehľad neuhradeného dlhu za výkony vo verejnom záujme je uvedený doplňujúcich prílohách). Významné finančné potreby kryté cudzími zdrojmi boli použité aj na financovanie rozvojových programov v zmysle medzinárodných dohovorov AGC a AGTC. Vláda SR svojim uznesením č.544/99 k ekonomickej stabilizácii a transformácii ŽSR prvý raz komplexne reagovala na hospodársku situáciu ŽSR, a najmä oblasť výkonov vo verejnom záujme a oblasť investičných rozvojových programov, ktorých financovanie v zmysle zákona č. 258/1993 Z.z. mal zabezpečovať štát, a ktoré sa stali významným zdrojom finančných problémov ŽSR. V rámci tohoto uznesenia, Scenára č. 6 k nemu a dohody o zmluvnom pláne uzavretého na začiatku roku 2001 na základe úverových a ručiteľských podmienok Európskej investičnej banky medzi Železnicami SR, MDPT SR a MF SR, vláda súhlasila s finančným plánom v oblasti krytia strát z výkonov vo verejnom záujme, financovaním investícií a s prevzatím štátnych záruk na zabezpečenie pokračovania stabilizácie hospodárenia a investičnej sanácie ŽSR (ročne vo výške ekvivalentu 150 mil. USD do roku 2003). Priame prostriedky na financovanie výkonov vo verejnom záujme a investícií podľa týchto dokumentov však nie sú napĺňané. Nárast úverovej zadĺženosti, ktorá k 31.12.2001 dosiahla výšku 38,738 mld Sk (stručný prehľad je uvedený doplňujúcich prílohách) je dôsledkom najmä uvedených skutočností. 
Uznesením č.830/2000 Vláda SR schválila ”Projekt transformácie a reštrukturalizácie ŽSR”, a uložila vytvoriť podmienky pre financovanie rozvojových programov a neuhradených dlhov z výkonov vo verejnom záujme (oddĺženie). Rozdelením Železníc SR na dva samostatné subjekty bola Železniciam SR definovaná konsolidačná funkcia voči Železničnej spoločnosti, a.s., ktorá pozostáva z vysporiadania finančných záväzkov z úverov so štátnou zárukou obstaraných Železnicami SR pred 31.12.2001 (okrem úverov so štátnou zárukou v objeme 45 mil. EUR a 2 mld Sk), z vysporiadania daňových záväzkov a záväzkov verejnoprávnej povahy, z riešenia nadbytočných zamestnancov (budú postupne uvoľňovaní) a zo správy a riešenia nevysporiadaného a nepotrebného majetku (podľa zákona č. 259/2001 Z.z. o Železničnej spoločnosti, a.s. bude po  vysporiadaní postupne  vkladaný do Železničnej spoločnosti, a.s.).
Návrhom na prevzatie štátnej záruky predkladá Ministerstvo dopravy, pôšt a telekomunikácií v súlade s Nariadením vlády SR č. 91/1996 Z.z. o štátnych zárukách:
•	žiadosť Železníc SR doplnenú návrhmi úverových zmlúv (J.P.Morgan Securities Ltd.a Tatra bankou a.s. v objeme 160 mil. EUR a úveru poskytovaného Ľudovou bankou a.s., Bratislava v objeme 2 mld Sk) a zmlúv o záruke a odškodnení a ďalšími dokumentmi v súlade s NV SR č. 91/1996 Z.z..
•	návrhy transakčných podmienok pre zabezpečenie úveru organizovaného J.P.Morgan Securities Ltd.a Tatra bankou a.s. v objeme 160 mil. EUR a úveru poskytovaného Ľudovou bankou a.s., Bratislava v objeme 2 mld Sk (indikatívne parametre oboch úverov sú uvedené doplňujúcich prílohách).
MDPT SR doporučuje a súhlasí s úverom organizovaným J.P.Morgan Securities Ltd.a Tatra bankou a.s. na objem do 160 mil. EUR. Finančné prostriedky budú použité na prefinancovanie úverov a úrokov splatných v roku v roku 2002 v objeme 7,4 mld Sk a financovanie rozvojových investičných programov v objeme 1 mld Sk (prehľad je uvedený doplňujúcich prílohách). Celková suma splatných úverov obsahuje aj úvery,  na ktoré bola v minulosti prevzatá štátna záruka. 
Navrhnutý postup je v súlade s Projektom transformácie a reštrukturalizácie Železníc SR, uzneseniami vlády Slovenskej republiky číslo 544/1999 a 830/2000 a zákonom č. 231/1999 Z.z. o štátnej pomoci v znení zákona č. 434/2001 Z.z.. 
Ministerstvo dopravy, pôšt a telekomunikácií SR predkladá návrh na prevzatie štátnej záruky za úvery pre Železnice SR o objeme cca 8,4 mld Sk. Zároveň bol MDPT SR odsúhlasený návrh Železničnej spoločnosti, a.s. na prevzatie štátnej záruky za úvery v objeme 3,0 mld Sk na financovanie straty z realizácie výkonov vo verejnom záujme v roku 2002, ktorý však bude predložený na rokovanie vlády spolu s návrhom zmluvy o výkonoch vo verejnom záujme pri prevádzkovaní osobnej dopravy na dráhe v roku 2002. Tieto dva materiály budú predložené na rokovanie vlády SR koncom apríla 2002. V priebehu roka 2002 MDPT SR predpokladá ešte predložiť návrh na prevzatie štátnej záruky za úvery pre Železnice SR určený na financovanie straty z realizácie výkonov vo verejnom záujme v roku 2002 a rozvojových programov, a pre Železničnú spoločnosť, a.s. na financovanie rozvojových programov. 
Návrh na prevzatie štátnej záruky za úvery pre Železnice SR bol dňa 22.3.2002 prerokovaný v Úverovom a záručnom výbore pri MF SR, ktorý prijal záver, v ktorom odporúča vláde SR prevziať štátne záruky za úvery pre železnice SR organizované J.P.Morgan Securities Ltd.a Tatra bankou a.s. a Ľudovou bankou a.s., Bratislava s navýšením objemu o 1,0 mld.Sk na financovanie investícií s podmienkou dopracovania žiadosti pred predložením na rokovanie   vlády a s odkladacou podmienkou schválenia poskytnutia štátnej pomoci Úradom pre štátnu pomoc. MF SR postúpilo Návrh na prevzatie štátnej záruky za úvery pre ŽSR organizované bankami J.P.Morgan Securities Ltd.a Tatra bankou a.s. a Ľudovou bankou a.s., Bratislava na posúdenie Úradu pre štátnu pomoc. Návrh predkladaného materiálu bol doplnený v zmysle bodu 1 Záverov z rokovania Úverového a záručného výboru vlády SR konaného 22.3.2002. Pracovná verzia predmetného materiálu bola prerokovaná z pohľadu formálnych náležitostí s MF SR .
 Materiál nevyvoláva žiaden dodatočný dopad na verejné financie na rok 2002 schválené zákonom o štátnom rozpočte na rok 2002.
Charakter materiálu nevyvoláva žiadne obmedzenia vo vzťahu k sprístupneniu.